CELEX: 52017PC0226
Language: ro
Date: 2017-05-02
Title: Propunere de DECIZIE DE PUNERE ÎN APLICARE A CONSILIULUI de formulare a unei recomandări cu privire la prelungirea controlului temporar la frontierele interne în circumstanțe excepționale care periclitează funcționarea generală a spațiului Schengen

COMISIA EUROPEANĂ
            Bruxelles, 2.5.2017
            COM(2017) 226 final
            2017/0095(NLE)
            Propunere de
            DECIZIE DE PUNERE ÎN APLICARE A CONSILIULUI
            de formulare a unei recomandări cu privire la prelungirea controlului temporar la frontierele interne în circumstanțe excepționale care periclitează funcționarea generală a spațiului Schengen
            
               
         
         
            
               EXPUNERE DE MOTIVE
            
            
               1.CONTEXTUL PROPUNERII
            
            
               •Temeiurile și obiectivele propunerii
            
            
               
                  În 2015, ca urmare a fluxurilor record de migranți care au sosit în Uniunea Europeană și a deplasărilor secundare importante generate de acestea, o serie de state membre ale UE au reintrodus controale temporare la frontiere. Această situație a constituit o amenințare gravă la adresa ordinii publice sau a securității interne în mai multe state Schengen
                     1
                  . 
               
               
                  Amenințările au fost cauzate de existența unor deficiențe grave în asigurarea eficienței controlului la frontiere în unele părți ale frontierei externe a Uniunii, care au periclitat funcționarea generală a spațiului Schengen. În conformitate cu articolul 29 din Codul frontierelor Schengen, a fost adoptată o abordare coordonată la nivelul UE printr-o recomandare a Consiliului
                     2
                  , emisă la propunerea Comisiei
                     3
                  , ca cele cinci state Schengen cele mai afectate (Austria, Germania, Danemarca, Suedia și Norvegia) să mențină controale temporare proporționale la frontiere la un număr limitat de secțiuni ale frontierelor lor interne. 
               
               
                  Declanșarea procedurii prevăzute la articolul 29 din Codul frontierelor Schengen și adoptarea unei abordări coordonate la nivelul UE cu privire la controalele temporare la frontiere s-au numărat printre inițiativele avute în vedere în foaia de parcurs intitulată „Înapoi la Schengen”
                     4
                  , care viza crearea condițiilor pentru eliminarea tuturor controalelor la frontierele interne și revenirea la o funcționare normală a spațiului Schengen cât mai curând posibil.
               
               
                  Consiliul a recomandat inițial menținerea unor controale temporare proporționale la frontierele interne pentru o perioadă de șase luni. Consiliul a prelungit de două ori, în conformitate cu articolul 29, perioada de valabilitate a recomandării
                     5
                   sale, de fiecare dată cu câte trei luni, pentru aceleași cinci state Schengen. În același timp, Consiliul a remarcat îmbunătățirea situației generale datorită diverselor măsuri întreprinse. Prin urmare, controalele la frontiere care fuseseră reintroduse au fost supuse unor condiții mai stricte și s-a impus statelor Schengen în cauză obligația de a prezenta lunar un raport detaliat. 
               
               
                  În temeiul articolelor 25 și 29 din Codul frontierelor Schengen, perioada poate fi prelungită din nou în conformitate cu condițiile și cu procedura prevăzute la articolul 29 dacă circumstanțele excepționale persistă.
               
               
                  Recomandările adoptate de Consiliu nu aduc atingere instrumentelor suplimentare de care dispun toate statele membre, inclusiv cele cinci state Schengen în cauză, în temeiul normelor generale privind reintroducerea temporară a controalelor la frontierele interne în eventualitatea unei alte amenințări grave la adresa ordinii publice sau a securității interne care nu este legată de deficiențele identificate în gestionarea frontierelor externe. De exemplu, în această perioadă, Franța, care nu era vizată de recomandări, a reintrodus și a menținut controalele la toate frontierele sale interne, din motive legate de persistența unor amenințări teroriste. Suedia a notificat reintroducerea controalelor temporare la toate frontierele sale interne în perioada 7-15 aprilie 2017 ca urmare a atacului terorist din Stockholm.
               
               
                  Comisia este pe deplin conștientă de faptul că fluxurile de migrație de la orice secțiune a frontierei UE pot constitui o amenințare gravă la adresa ordinii publice sau a securității interne în unul sau mai multe state membre. Din acest motiv, se întreprind în continuare acțiuni coordonate la mai multe secțiuni ale frontierei, atât la frontiera maritimă, cât și la cea terestră, inclusiv prin eforturi suplimentare care vizează ruta central-mediteraneeană
                     6
                  , prin intermediul cadrului de parteneriat, și prin acțiuni suplimentare cu privire la secțiunile relevante ale frontierelor externe. Comisia recunoaște, de asemenea, că în ultimii ani au apărut noi provocări în materie de securitate, după cum o demonstrează atacurile teroriste foarte recente de la Berlin, Stockholm sau Paris. În această privință, în timp ce cadrul juridic actual a fost suficient pentru a răspunde provocărilor cu care ne-am confruntat până acum, Comisia se întreabă dacă acest cadru este îndeajuns de potrivit pentru a răspunde provocărilor în materie de securitate, aflate într-o continuă evoluție.
               
               
                  Comisia se angajează să își continue activitatea pentru a se asigura că instrumentele existente sunt utilizate pe deplin, precum și să acționeze în direcția adoptării noilor inițiative necesare pentru a stabiliza mai mult situația, ținând cont de faptul că dezavantajele aferente prelungirii perioadei de efectuare a controalelor la frontierele interne, și anume costurile economice și obstacolele în calea liberei circulații a cetățenilor, trebuie să fie contrabalansate de rezultatele obținute în urma controalelor la frontierele interne efectuate până în prezent. 
               
               
                  Situația actuală
               
               
                  Pe baza rapoartelor lunare prezentate de către cele cinci state Schengen în cauză, precum și a tuturor informațiilor de care dispune, Comisia poate concluziona că, până în prezent, controalele au respectat condițiile stabilite în recomandare. La fel ca în perioadele anterioare, controalele au fost efectuate numai atunci când a fost necesar, au rămas proporționale, specifice și limitate ca intensitate, afectând cât mai puțin posibil trecerea respectivelor frontiere interne de către publicul larg. Comisia remarcă faptul că cele cinci state Schengen au indicat în rapoartele lor că este necesară continuarea efectuării de controale la frontierele interne. Cu toate acestea, Comisia remarcă, de asemenea, preocupările exprimate de Slovenia cu privire la necesitatea controalelor la frontiera Austriei cu Slovenia, această țară considerând că circumstanțele s-au schimbat în mod semnificativ de la introducerea controalelor temporare la frontierele interne.
               
               
                  Rapoartele prezentate de statele Schengen în temeiul recomandării din 7 februarie 2017 confirmă tendința evidențiată în rapoartele prezentate în temeiul recomandărilor din 12 mai 2016 și din 11 noiembrie 2016 (în ceea ce privește numărul de cereri de azil primite sau numărul de persoane cărora li s-a refuzat intrarea în urma controalelor) și, implicit, continuarea stabilizării treptate a situației. 
               
               
                  Numărul sosirilor neregulamentare în Uniunea Europeană pe la punctele de trecere a frontierei externe a Greciei a continuat să fie redus și pe perioada de valabilitate a recomandării din 7 februarie 2017, în ciuda înregistrării unei creșteri ușoare în ultimele săptămâni, posibil ca urmare a unor condiții meteorologice mai blânde și mai favorabile. Operaționalizarea și implementarea aflate în curs ale Agenției Europene pentru Poliția de Frontieră și Garda de Coastă
                     7
                   și continuarea punerii în aplicare a Declarației UE-Turcia din 18 mai 2016 reprezintă în continuare etape-cheie în gestionarea situației.
               
               
                  Cu toate acestea, sunt necesare eforturi suplimentare pentru a asigura faptul că sunt instituite pe deplin capacitățile Agenției Europene pentru Poliția de Frontieră și Garda de Coastă, astfel încât aceasta să protejeze frontierele externe ale Uniunii, completând instrumentele aflate la dispoziția agenției pentru desfășurarea operațiunilor, în special resursele rezervelor obligatorii pentru reacție rapidă. Exercițiul aflat în desfășurare privind evaluarea vulnerabilităților trebuie, de asemenea, completat, în primul rând cu recomandări adresate statelor membre relevante, care să abordeze cu prioritate cele mai urgente vulnerabilități preconizate pentru sfârșitul lunii mai, și apoi cu rezultatele primului exercițiu de simulare pentru sfârșitul lunii octombrie 2017. În urma aprobării de către Consiliu a unui mandat de negociere pentru un acord privind statutul, care urmează să fie încheiat cu două țări din vecinătatea UE, în aprilie 2017 au început negocierile cu Serbia. UE așteaptă ca fosta Republică iugoslavă a Macedoniei să înceapă negocierile cât mai curând posibil.
               
            
            
               Din 15 martie 2017, aplicarea în Grecia a normelor Dublin existente s-a reluat treptat.  În lunile următoare vor fi necesare eforturi suplimentare pentru ca punerea în aplicare a recomandării Comisiei
                  8
                să se împământenească, astfel încât să se asigure participarea deplină a Greciei la sistemul Dublin, indiferent de activitățile în curs referitoare la îmbunătățirea acestor norme.  
            
            
               
                  În plus, numărul migranților în situație neregulamentară și a solicitanților de azil aflați în Grecia (aproximativ 60 000) rămâne mare. Hotspoturile și taberele din Grecia rămân suprapopulate, din cauza ritmului lent al prelucrării; progresele înregistrate în ceea ce privește transferul și returnarea rămân insuficiente pentru a putea contribui la scăderea semnificativă a numărului migranților în situație neregulamentară și a solicitanților de azil și la reducerea presiunii exercitate asupra autorităților naționale elene. Situația în ceea ce privește ruta Balcanilor de Vest indică o anumită stabilizare a deplasărilor în ultimele săptămâni; totuși, lucrurile se pot schimba rapid în cazul în care se înregistrează condiții meteorologice mai blânde. Statele membre situate de-a lungul rutei continuă să ia măsuri ce vizează abordarea unor eventuale fluxuri excepționale de migrație și construirea de garduri la frontiere.  
               
               
                  Prin urmare, situația generală rămâne fragilă, iar statele membre în cauză continuă să fie expuse riscului legat de deplasările neregulamentare; sunt necesare eforturi suplimentare pentru a stabiliza și mai mult situația.
               
            
         
         
            
               
                  Calea de urmat
               
               
                  În ciuda continuării înregistrării de progrese, în prezent nu se întrunesc în totalitate condițiile identificate în foaia de parcurs „Înapoi la Schengen” pentru a elimina controalele actuale la frontierele interne.
               
               
                  La fel ca în perioada anterioară, numărul de migranți prezenți în Grecia poate fi încă problematic și poate justifica menținerea măsurilor corespunzătoare. Situația de-a lungul rutei Balcanilor de Vest rămâne fragilă, iar statele membre cele mai afectate de deplasările secundare ale migranților în situație neregulamentară care vin din Grecia rămân expuse riscului de deplasări neregulamentare.
               
               
                  În plus, așa cum s-a explicat mai sus, implementarea Agenției Europene pentru Poliția de Frontieră și Garda de Coastă va mai dura câteva luni înainte ca agenția să poată dispune de toate capacitățile sale și să fie în măsură să își îndeplinească pe deplin rolul de protejare a frontierelor externe ale UE. 
               
               
                  De asemenea, pentru a contribui la înregistrarea de progrese în Grecia în privința prelucrării cererilor de azil nesoluționate, transferurile și returnările din Grecia și din alte state membre trebuie accelerate considerabil. Prin urmare, Comisia solicită statelor membre să își respecte până în septembrie 2017 obiectivele fixate în materie de transfer, pentru a se asigura faptul că sunt transferați toți candidații eligibili.
               
               
                  Întrucât toate elementele de mai sus indică persistența unor circumstanțe excepționale, Comisia consideră că este justificat să li se permită Austriei, Germaniei, Danemarcei, Suediei și Norvegiei să prelungească actualele controale la frontierele interne ca măsură excepțională pentru o perioadă suplimentară proporțională. 
               
               
                  Rămâne la latitudinea acestor state Schengen să decidă dacă prelungesc controalele la frontierele interne, luând în considerare faptul că aceste controale ar trebui utilizate numai ca măsură de ultimă instanță. Pentru a-și concretiza angajamentul de a colabora cu aceste state Schengen în direcția eliminării treptate a controalelor temporare la frontierele interne, prin îmbunătățirea altor măsuri ca alternative față de controalele la frontieră care ar putea fi utilizate pentru a remedia în mod eficace amenințările identificate, Comisia adoptă, în paralel cu prezenta recomandare, o recomandare privind efectuarea de verificări proporționale de către poliție și cooperarea polițienească în spațiul Schengen. În documentul respectiv, Comisia adresează recomandări cu privire la modul în care toate statele Schengen pot utiliza mai mult și mai bine competențele polițienești care le-au fost conferite pe teritoriul lor, precum și în zona de frontieră și pe principalele rute de transport europene. De asemenea, potrivit recomandării, statele Schengen sunt invitate să își intensifice eforturile în privința cooperării polițienești transfrontaliere și efectuarea de verificări proporționale de către poliție pe teritoriul lor, inclusiv în zona de frontieră. În acest context, având în vedere că pentru punerea în aplicare a recomandării este necesară o perioadă rezonabilă de timp, deoarece este posibil ca statele Schengen în cauză să trebuiască să efectueze pregătiri operaționale privind resursele, redistribuirea sarcinilor, achiziționarea de echipamente care folosesc tehnologii moderne sau, pur și simplu, să efectueze o schimbare a paradigmei și a obiceiurilor actuale pentru a se adapta la noile circumstanțe, Comisia recomandă punerea în aplicare a recomandării cât mai repede posibil și cel târziu în termen de șase luni.
               
               
                  Până la punerea în aplicare a prezentei recomandări, cele cinci state Schengen în cauză trebuie să evalueze de fiecare dată, înainte de reintroducerea sau de menținerea controalelor la frontierele interne, dacă situația referitoare la amenințările identificate nu s-ar putea aborda prin intensificarea verificărilor efectuate de către poliție. 
               
               
                  Pe baza indicatorilor factuali disponibili în acest stadiu, inclusiv pe baza estimării timpului necesar pentru implementarea pe deplin a Agenției Europene pentru Poliția de Frontieră și Garda de Coastă, a perioadei necesare pentru punerea în aplicare a Recomandării privind efectuarea de verificări proporționale de către poliție și cooperarea polițienească în spațiul Schengen, precum și a faptului că vor exista condiții meteorologice mai blânde, ceea ce poate duce la creșterea numărului de sosiri neregulamentare în UE și la deplasări secundare generate de acestea, această ultimă
                     9
                   prelungire a controalelor temporare la frontierele interne bazată pe persistența unor circumstanțe excepționale nu ar trebui să depășească șase luni. 
               
               
                  Domeniul de aplicare al propunerii
               
               
                  Celor cinci state Schengen care efectuează în prezent controale temporare la frontierele interne prevăzute în Recomandarea Consiliului din 7 februarie 2017 ar trebui să li se permită să le efectueze în continuare timp de șase luni, în condiții stricte.  
               
               
                  Având în vedere continuarea stabilizării situației și obiectivul eliminării treptate a controalelor temporare la frontierele interne, statele Schengen în cauză ar trebui mai întâi să analizeze dacă intensificarea verificărilor efectuate de către poliție pe teritoriul statelor respective, inclusiv în zonele de frontieră, așa cum se recomandă în Recomandarea Comisiei din 3 mai 2017 privind efectuarea de verificări proporționale de către poliție și cooperarea polițienească în spațiul Schengen, nu ar putea aborda în mod adecvat amenințările identificate la adresa ordinii publice sau a siguranței interne, recurgând la reintroducerea/prelungirea controalelor la frontierele interne respective doar ca măsură de ultimă instanță. Examinarea posibilității de a recurge la alte măsuri ar trebui să aibă loc în mod regulat, iar utilizarea lor ar trebui să fie preferată, fiind o măsură cu un impact mai redus asupra liberei circulații în spațiul Schengen. Statele Schengen în cauză ar trebui să analizeze care sunt cele mai adecvate instrumente, incluzând aici verificările efectuate de către poliție, și să prezinte în notificările lor către celelalte state membre, către Parlamentul European și Comisie motivele pentru care au optat pentru efectuarea de controale la frontieră ca măsură de ultimă instanță.
               
               
                  Cerințele prevăzute în Recomandarea din 7 februarie 2017 privind revizuirea săptămânală de către statele membre în cauză a necesității, a frecvenței, a locului și a momentului efectuării controalelor, privind adaptarea controalelor la nivelul amenințării abordate și privind eliminarea lor treptată atunci când este cazul rămân în vigoare în prezenta recomandare. Statele Schengen în cauză ar trebui, de asemenea, să se consulte în continuare în mod regulat cu statul (statele) membru (membre) relevant(e) în vederea asigurării faptului că respectivele controale la frontierele interne sunt efectuate numai la acele părți ale frontierei interne unde se consideră că acest lucru este necesar și proporțional în conformitate cu Codul frontierelor Schengen.
               
               
                  Obligația de a prezenta rapoarte detaliate introdusă de Recomandarea din 7 februarie 2017 va continua să se aplice. După fiecare lună de punere în aplicare a prezentei recomandări, statele membre în cauză ar trebui să informeze prompt Comisia și Consiliul cu privire la rezultatele controalelor efectuate și la evaluarea referitoare la necesitatea menținerii unor astfel de controale, dacă este cazul. Acest raport ar trebui să cuprindă cel puțin numărul total de persoane verificate, numărul total de refuzuri ale intrării aplicate în urma verificărilor, numărul total de decizii de returnare emise în urma verificărilor și numărul total de cereri de azil primite la frontierele interne la care au loc verificările.
               
               
                  Comisia va monitoriza îndeaproape modul în care este aplicată recomandarea și situația de pe teren.
               
            
            
               În vederea eliminării treptate a controalelor temporare la frontierele interne, Comisia va monitoriza și va ține seama, de asemenea, de progresele înregistrate de către statele Schengen în cauză cu privire la punerea în aplicare a Recomandării privind efectuarea de verificări proporționale de către poliție și cooperarea polițienească în spațiul Schengen.  
            
            
               •Coerența cu dispozițiile deja existente în domeniul de politică vizat
            
            
               
                  Prin prezenta recomandare se urmărește punerea în aplicare a dispozițiilor existente în domeniul de politică vizat.
               
            
            
               •Coerența cu alte domenii de politică a Uniunii
            
            
               
                  Există legături între prezenta recomandare, piața internă a Uniunii și politica în materie de migrație și de azil.
               
            
         
         
            
               2.TEMEI JURIDIC, SUBSIDIARITATE ȘI PROPORȚIONALITATE
            
            
               •Temeiul juridic
            
            
               Articolul 29 din Regulamentul (UE) 2016/399 al Parlamentului European și al Consiliului din 9 martie 2016 cu privire la Codul Uniunii privind regimul de trecere a frontierelor de către persoane (Codul frontierelor Schengen).
            
            
               •Subsidiaritatea (în cazul competențelor neexclusive) 
            
            
               
                  În conformitate cu articolul 29 din Regulamentul (UE) 2016/399, Consiliul adoptă o recomandare de introducere a controlului temporar la frontierele interne, pe baza unei propuneri a Comisiei.
               
            
            
               Este necesară o acțiune la nivelul Uniunii în cazul în care este periclitată funcționarea generală a spațiului fără controale la frontierele interne.
            
            
               •Proporționalitate
            
            
               
                  Prezenta propunere se limitează la măsurile necesare pentru atingerea obiectivului urmărit.
               
            
            
               3.REZULTATE ALE EVALUĂRILOR EX POST, CONSULTĂRILOR CU PĂRȚILE INTERESATE ȘI EVALUĂRII IMPACTULUI
            
            
               •Evaluările ex post/verificarea adecvării legislației existente
            
            
               
                  Nu se aplică.
               
            
            
               •Consultările părților interesate
            
            
               Având în vedere caracterul urgent al propunerii, o consultare a părților interesate nu a fost fezabilă.
            
            
               •Obținerea și utilizarea expertizei
            
            
               
                  Nu se aplică.
               
            
            
               •Evaluarea impactului
            
            
               Dat fiind intervalul de timp limitat avut în vedere și datele transmise de statele Schengen în cauză, precum și datele disponibile în ceea ce privește situația din Grecia, nu s-a realizat o evaluare a impactului exhaustivă.
            
            
               •Adecvarea reglementărilor și simplificarea
            
            
               
                  Nu se aplică.
               
            
            
               •Drepturile fundamentale
            
         
         
            
               
                  Protecția drepturilor fundamentale a fost luată în considerare în procesul de elaborare a propunerii.
               
            
            
               4.IMPLICAȚII BUGETARE
            
            
               
                  Măsura propusă nu are implicații pentru bugetul UE.
               
            
            
               5.ELEMENTE DIVERSE
            
            
               Nu se aplică.
            
            
               2017/0095 (NLE)
            
            
               Propunere de
            
            
               DECIZIE DE PUNERE ÎN APLICARE A CONSILIULUI
            
            
               de formulare a unei recomandări cu privire la prelungirea controlului temporar la frontierele interne în circumstanțe excepționale care periclitează funcționarea generală a spațiului Schengen
            
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, 
            
            
               având în vedere Regulamentul (UE) 2016/399 al Parlamentului European și al Consiliului din 9 martie 2016 cu privire la Codul Uniunii privind regimul de trecere a frontierelor de către persoane (Codul frontierelor Schengen)
                  10
               , în special articolul 29,
            
            
               având în vedere propunerea Comisiei Europene,
            
            
               întrucât:
            
            
               (1)În conformitate cu articolul 29 din Codul frontierelor Schengen, Consiliul a adoptat, la 12 mai 2016, la propunerea Comisiei, o Decizie de punere în aplicare de formulare a unei recomandări cu privire la controlul temporar la frontierele interne în circumstanțe excepționale care periclitează funcționarea generală a spațiului Schengen. 
            
            
               (2)Consiliul a recomandat ca cinci state Schengen (Austria, Germania, Danemarca, Suedia și Norvegia) să mențină controlul temporar proporțional la frontiere în cazul unui număr limitat de secțiuni ale frontierelor lor interne pentru o perioadă inițială de șase luni, în vederea abordării amenințării grave la adresa ordinii publice și a securității interne apărute în aceste state în urma deficiențelor controalelor efectuate la frontierele externe în Grecia și a fluxurilor secundare de migranți în situație neregulamentară generate de acestea care au ajuns în UE prin Grecia și care se deplasează în alte state Schengen. Această perioadă a fost prelungită de două ori de către Consiliu, la propunerea Comisiei, la 11 noiembrie 2016 și, respectiv, la 7 februarie 2017, cu câte o perioadă suplimentară de trei luni. 
            
            
               (3)În temeiul articolelor 25 și 29 din Codul frontierelor Schengen, perioada inițială recomandată de Consiliu poate fi din nou prelungită dacă circumstanțele excepționale persistă. 
            
            
               (4)Recomandările din 11 noiembrie 2016 și din 7 februarie 2017 prevedeau ca statele Schengen în cauză să prezinte lunar Comisiei rapoarte privind rezultatele controalelor efectuate și privind evaluarea referitoare la necesitatea menținerii unor astfel de controale, atunci când este cazul. Comisia a primit astfel de rapoarte din partea tuturor statelor Schengen în cauză. Informațiile din rapoartele respective demonstrează că aceste controale au respectat condițiile stabilite în recomandări. Informațiile confirmă, de asemenea, o stabilizare a situației în statele respective în ceea ce privește numărul de refuzuri ale intrării și de cereri de azil primite în timpul controalelor.
            
            
               (5)Totuși, în pofida acestor progrese, condițiile identificate în foaia de parcurs „Înapoi la Schengen” pentru a se putea elimina toate controalele la frontierele interne și a reveni la o funcționare normală a spațiului Schengen nu sunt încă îndeplinite în totalitate. Un număr mare de migranți în situație neregulamentară este încă prezent în Grecia și de-a lungul rutei Balcanilor de Vest, o parte dintre aceștia nefiind înregistrați. Persistă riscul deplasărilor secundare neregulamentare în interiorul spațiului Schengen ale acestor migranți.
            
            
               (6)În comunicarea sa intitulată „Înapoi la Schengen – o foaie de parcurs”, Comisia a identificat diferitele politici care trebuie instituite pentru a reveni la un spațiu Schengen pe deplin funcțional. Procesul de implementare a Agenției Europene pentru Poliția de Frontieră și Garda de Coastă este în curs. Cu toate acestea, sunt necesare contribuții suplimentare din partea statelor membre pentru a completa resursele acestei agenții și pentru a-i permite să își joace pe deplin rolul în securizarea frontierelor externe ale Uniunii. Nu au fost încă emise recomandări în urma primelor evaluări ale vulnerabilității. Se negociază în prezent cu Serbia acordurile privind statutul.
            
         
         
            
               (7)După mai mult de un an, punerea în aplicare a Declarației UE-Turcia din 18 martie 2016 continuă să producă rezultate concrete, așa cum s-a confirmat în cel de al cincilea raport privind progresele înregistrate
                  11
               . Totuși, numărul sosirilor depășește în continuare numărul returnărilor din Grecia în Turcia, ceea ce creează o presiune suplimentară asupra insulelor grecești. Trebuie să se înregistreze în continuare progrese cu privire la alte elemente ale declarației. Prin urmare, punerea în aplicare a declarației trebuie monitorizată în mod constant. Același lucru este valabil și în cazul situației privind ruta Balcanilor de Vest și a punerii în aplicare a declarației emise în urma reuniunii liderilor din țările situate pe ruta Balcanilor de Vest. 
            
            
               (8)Persistă circumstanțele excepționale care constituie o amenințare gravă la adresa ordinii publice și a securității interne și care periclitează funcționarea generală a spațiului Schengen.
            
            
               (9)Având în vedere elementele de mai sus, pare justificat, ca măsură de ultimă instanță, să se acorde o ultimă prelungire suplimentară a controalelor temporare la frontierele interne în cauză pentru statele Schengen care efectuează în prezent astfel de controale, și anume Austria, Germania, Danemarca, Suedia și țara asociată Norvegia, în conformitate cu articolul 29 din Codul frontierelor Schengen. 
            
            
               (10)Consiliul ia act de Recomandarea Comisiei privind efectuarea de verificări proporționale de către poliție și cooperarea polițienească în spațiul Schengen, care ar contribui, de asemenea, la eliminarea treptată a controalelor temporare la frontierele interne, cu scopul eliminării tuturor controalelor la frontierele interne și al revenirii la o funcționare normală a spațiului Schengen cât mai curând posibil prin acordarea de prioritate utilizării verificărilor efectuate de către poliție pentru a aborda în mod adecvat amenințările grave la adresa ordinii publice sau a securității interne. Consiliul ia act de recomandarea Comisiei adresată tuturor statelor Schengen de a pune în aplicare măsurile recomandate cât mai curând posibil și cel târziu în termen de șase luni. 
            
            
               (11)Pe baza estimării perioadei care mai este necesară pentru a pune în aplicare măsurile restante ce vizează asigurarea unei protecții adecvate a frontierelor externe ale UE și un nivel adecvat de securitate în spațiul Schengen, această prelungire nu ar trebui să depășească șase luni de la data adoptării prezentei decizii de punere în aplicare.
            
            
               (12)Statele membre care decid să efectueze în continuare controalele la frontiera internă prevăzute în prezenta decizie de punere în aplicare ar trebui să notifice în mod corespunzător celelalte state membre, Parlamentul European și Comisia.
            
            
               (13)Înainte de a opta pentru efectuarea unor astfel de controale la frontieră, statele membre în cauză ar trebui să examineze dacă, pentru a remedia cu eficacitate amenințarea identificată, nu s-ar putea recurge la măsuri alternative față de controalele la frontieră care să obstrucționeze în mai mică măsură libera circulație a persoanelor și a bunurilor. În Recomandarea Comisiei privind efectuarea de verificări proporționale de către poliție și cooperarea polițienească în spațiul Schengen, Comisia invită statele Schengen să își exercite competențele polițienești pe teritoriul lor, inclusiv în zona de frontieră și pe principalele rute într-un mod mai eficace și să acorde prioritate verificărilor efectuate de către poliție. Cu toate acestea, până la punerea în aplicare a recomandării respective a Comisiei, statele Schengen în cauză ar trebui să prezinte, în notificările lor, rezultatul procesului de reflecție cu privire la utilizarea celor mai adecvate instrumente și motivele pentru care au optat pentru efectuarea de controale la frontieră, ca măsură de ultimă instanță.
            
            
               (14)Controalele prevăzute în prezenta decizie de punere în aplicare ar trebui să continue să fie efectuate numai în măsura necesară, să aibă o intensitate limitată la minimul absolut necesar și să fie adaptate la împrejurări. În consecință, se poate preconiza că orice reducere suplimentară a fluxului ar trebui să conducă la suspendarea controalelor la anumite secțiuni ale frontierei. Ar trebui să se efectueze numai controale specifice, bazate pe o analiză de risc și pe date ale serviciilor de informații actualizate în mod regulat pentru a optimiza beneficiile controalelor și a limita efectele negative ale acestora asupra liberei circulații. Ar trebui să li se permită statelor Schengen afectate de aceste controale la secțiunile relevante ale frontierei să își exprime cu regularitate opiniile cu privire la necesitatea lor; statul Schengen care a decis reintroducerea unor astfel de controale ar trebui să țină seama de aceste opinii atunci când examinează și revizuiește necesitatea verificărilor respective, obiectivul fiind reducerea treptată a acestora.
            
            
               (15)La sfârșitul fiecărei luni de punere în aplicare a prezentei decizii de punere în aplicare, ar trebui să i se transmită prompt Comisiei un raport complet privind rezultatele verificărilor efectuate, împreună cu o evaluare a necesității continuării acestora, atunci când este cazul. Acest raport ar trebui să includă numărul total de persoane verificate, numărul total de refuzuri ale intrării aplicate în urma verificărilor, numărul total de decizii de returnare emise în urma verificărilor și numărul total de cereri de azil primite la frontierele interne la care au loc verificările.
            
            
               (16)Consiliul ia act de faptul că Comisia a anunțat că va monitoriza îndeaproape aplicarea prezentei decizii de punere în aplicare,
            
            
            
               RECOMANDĂ: 
            
            
               1.Austriei, Germaniei, Danemarcei, Suediei și Norvegiei să prelungească aplicarea controalelor temporare proporționale la frontieră pentru o perioadă maximă de șase luni, cu începere de la data adoptării prezentei decizii de punere în aplicare, la următoarele frontiere interne:
            
            
               –Austria: la frontiera terestră cu Ungaria și la frontiera terestră cu Slovenia;
            
            
               –Germania: la frontiera terestră cu Austria;
            
            
               –Danemarca: în porturile daneze cu legături prin feribot cu Germania și la frontiera terestră cu Germania;
            
            
               –Suedia: în porturile suedeze din regiunile polițienești Sud și Vest și la podul Öresund;
            
            
               –Norvegia: în porturile norvegiene cu legături prin feribot cu Danemarca, Germania și Suedia.
            
            
               2.Înainte de a decide prelungirea suplimentară a unor astfel de controale pe baza prezentei recomandări, statele membre în cauză ar trebui să facă schimb de opinii cu statul (statele) membru (membre) relevant(e) în vederea asigurării faptului că respectivele controale la frontierele interne sunt efectuate numai în cazul în care acest lucru este considerat necesar și proporțional. În plus, statele membre în cauză ar trebui să se asigure că respectivele controale la frontierele interne sunt efectuate numai în ultimă instanță, atunci când alte măsuri alternative nu pot obține același efect, și numai la acele părți ale frontierei interne unde se consideră că este necesar și proporțional, în conformitate cu Codul frontierelor Schengen. Atunci când oferă aceleași rezultate în materie de securitate, exercitarea competențelor polițienești ar trebui să fie de preferat, fiind o măsură cu un impact mai redus asupra liberei circulații a persoanelor și a bunurilor. Statele membre în cauză ar trebui să informeze în mod corespunzător celelalte state membre, Parlamentul European și Comisia.
            
            
               3.Controalele la frontiere ar trebui să fie în continuare specifice, să se bazeze pe analize de risc și pe date ale serviciilor de informații actualizate în mod regulat și să fie limitate – în ceea ce privește domeniul de aplicare, frecvența, locul și momentul în care sunt efectuate – la ceea ce este strict necesar pentru a răspunde unei amenințări grave și pentru a proteja ordinea publică și securitatea internă. Statul membru care efectuează controalele la frontierele interne prevăzute în prezenta decizie de punere în aplicare ar trebui să reexamineze săptămânal necesitatea, frecvența, locul și momentul efectuării controalelor, să adapteze intensitatea acestora la nivelul amenințării abordate, să le elimine treptat ori de câte ori este cazul și să prezinte prompt un raport Comisiei și Consiliului, în fiecare lună.
            
         
         
            
            
               Adoptată la Bruxelles,
            
            
               
                     Pentru Consiliu,
               
               
                     Președintele
               
            
         
         
            
                  
                     (1)
                  În ordine cronologică, Germania, Austria, Slovenia, Ungaria, Suedia, Norvegia și Danemarca.
               
               
                  
                     (2)
                  Decizia de punere în aplicare (UE) 2016/894 a Consiliului din 12 mai 2016 de formulare a unei recomandări cu privire la controlul temporar la frontierele interne în circumstanțe excepționale care periclitează funcționarea generală a spațiului Schengen (JO L 151, 8.6.2016, p. 8-11).
               
               
                  
                     (3)
                  Propunerea Comisiei de decizie de punere în aplicare a Consiliului de formulare a unei recomandări cu privire la controlul temporar la frontierele interne în circumstanțe excepționale care periclitează funcționarea generală a spațiului Schengen, COM(2016) 275 final din 4 mai 2016.
               
               
                  
                     (4)
                  Comunicarea Comisiei către Parlamentul European, Consiliul European și Consiliu intitulată „Înapoi la Schengen – o foaie de parcurs”, COM(2016) 120 final din 4 martie 2016.
               
               
                  
                     (5)
                  Decizia de punere în aplicare (UE) 2016/1989 a Consiliului din 11 noiembrie 2016 de formulare a unei recomandări cu privire la prelungirea controlului temporar la frontierele interne în circumstanțe excepționale care periclitează funcționarea generală a spațiului Schengen (JO L 306, 15.11.2016, p. 13-15) și Decizia de punere în aplicare (UE) 2017/246 a Consiliului din 7 februarie 2017 de formulare a unei recomandări cu privire la prelungirea controlului temporar la frontierele interne în circumstanțe excepționale care periclitează funcționarea generală a spațiului Schengen (JO L 36, 11.2.2017, p. 59-61).
               
               
                  
                     (6)
                  Comunicarea Comisiei către Parlamentul European, Consiliul European și Consiliu intitulată „Migrația pe ruta central-mediteraneeană - Gestionarea fluxurilor de migrație, salvarea de vieți omenești”, JOIN(2017) 4 final din 25 ianuarie 2017.
               
               
                  
                     (7)
                  A se vedea Al treilea raport al Comisiei către Parlamentul European, Consiliul European și Consiliu privind operaționalizarea Poliției de Frontieră și Gărzii de Coastă, COM(2017) 219 final din 3 mai 2017. 
               
               
                  
                     (8)
                  Recomandarea Comisiei din 8.12.2016 adresată statelor membre cu privire la reluarea transferurilor către Grecia în temeiul Regulamentului (UE) nr. 604/2013, C(2016) 8525 final.
               
               
                  
                     (9)
                  A se vedea articolul 29 alineatul (1) din Codul frontierelor Schengen, care prevede că o perioadă inițială de reintroducere a controalelor la frontierele interne poate fi prelungită maximum de trei ori.
               
               
                  
                     (10)
                  JO L 77, 23.3.2016, p. 1.
               
               
                  
                     (11)
                  Al cincilea raport al Comisiei către Parlamentul European, Consiliul European și Consiliu privind progresele înregistrate în punerea în aplicare a Declarației UE-Turcia, COM(2017) 204 final din 2 martie 2017.